CELEX: 52020PC0781
Language: lt
Date: 2020-11-26
Title: Pasiūlymas TARYBOS SPRENDIMAS dėl pozicijos, kurios Europos Sąjungos vardu turi būti laikomasi Energijos bendrijos ministrų taryboje ir Energijos bendrijos nuolatinėje aukšto lygio grupėje (2020 m. gruodžio 16 ir 17 d., Tivatas, Juodkalnija)

EUROPOS KOMISIJA
            Briuselis, 2020 11 26
            COM(2020) 781 final
            2020/0346(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Energijos bendrijos ministrų taryboje ir Energijos bendrijos nuolatinėje aukšto lygio grupėje (2020 m. gruodžio 16 ir 17 d., Tivatas, Juodkalnija)
            
               
         
         
            
               AIŠKINAMASIS MEMORANDUMAS
            
            
               1.Pasiūlymo dalykas
            
            
               Šis pasiūlymas yra susijęs su sprendimu, kuriuo nustatoma pozicija, kurios Energijos bendrijos ministrų taryboje ir Nuolatinėje aukšto lygio grupėje Sąjungos vardu turi būti laikomasi dėl teisės aktų, turinčių teisinę galią ES, kaip apibrėžta Sutarties dėl Europos Sąjungos veikimo (SESV) 218 straipsnio 9 dalyje, kuriuos šios dvi institucijos numato priimti 2020 m. gruodžio 16 ir 17 d. Be to, į jį taip pat įtraukti Ministrų tarybos darbotvarkėje nurodyti klausimai, kuriems netaikoma SESV 218 straipsnio 9 dalis, bet kai kuriems iš jų reikia Tarybos politinio patvirtinimo (dėl šio patvirtinimo bus kreiptasi atskirai). 
            
            
               2.Pasiūlymo aplinkybės
            
            
               2.1.Energijos bendrijos sutartis
            
            
               Energijos bendrijos sutartimi (toliau – EBS) siekiama, įgyvendinant sutartas ES energetikos acquis dalis ES nepriklausančiose Sutarties šalyse, sukurti stabilią reguliavimo ir rinkos sistemą ir bendrą prekybos tinklais perduodama energija reguliavimo erdvę. Susitarimas įsigaliojo 2006 m. liepos 1 d. Europos Sąjunga yra viena iš EBS
                  1
                šalių. Sutarties šalys, kurios nėra ES valstybės narės, EBS vadinamos susitariančiosiomis šalimis.
            
            
               2.2.Energijos bendrijos ministrų taryba ir Energijos bendrijos nuolatinė aukšto lygio grupė
            
            
               Ministrų taryba užtikrina, kad būtų pasiekti EBS nustatyti tikslai. Ji rengia bendras politikos gaires, imasi priemonių ir priima procedūrinius aktus. Kiekviena sutarties šalis turi po vieną balsą, o Ministrų taryba veikia pagal skirtingas balsavimo taisykles, priklausomai nuo svarstomo dalyko. ES yra viena iš devynių sutarties šalių ir turi vieną balsą, taip pat priklausomai nuo konkretaus dalyko.
            
            
               2.3 skirsnio 2.3.1 ir 2.3.2 punktuose (EBS 100 straipsnis) ir 2.3.5 punkte (EBS 92 straipsnio 1 dalis) išvardyti numatomi aktai turi būti priimami vienbalsiai. 
            
            
               2.3 skirsnio 2.3.3 punkte ir 2.4 skirsnio 4 punkte išvardyti numatomi aktai turi būti priimami dviejų trečiųjų balsų dauguma (EBS 82 ir 83 straipsniai).
            
            
               2.3 skirsnio 2.3.4 punkte išvardyti numatomi aktai turi būti priimami paprasta balsų dauguma (EBS 91 straipsnio 1 dalies a punktas). 
            
            
               Dėl 2.3 skirsnio 2.3.6 punkte nurodyto numatomo akto Ministrų taryba skiria Patariamojo komiteto narius bendru sutarimu.
            
            
               Dėl 2.4 skirsnio 1, 2 ir 3 punktuose nurodyto numatomo akto Ministrų taryba priima sprendimą bendru sutarimu. 
            
            
               Nuolatinė aukšto lygio grupė yra svarbi Ministrų tarybai pavaldi institucija. Be kitų užduočių, ji gali imtis priemonių, jeigu Ministrų taryba jai suteikia tokius įgaliojimus. ES yra atstovaujama Nuolatinėje aukšto lygio grupėje ir turi vieną balsą. 
            
            
               EBS 47 straipsnyje nustatyta: „Ministrų taryba užtikrina, kad būtų pasiekti šioje Sutartyje nustatyti tikslai. Ji: […] b) imasi priemonių […]“. 
            
            
               Dėl 2.3 skirsnio 7 punkte nurodyto numatomo akto sprendimai priimami dviejų trečdalių Nuolatinės aukšto lygio grupės balsavusiųjų dauguma.
            
            
            
               2.3Numatomi Ministrų tarybos ir Nuolatinės aukšto lygio grupės aktai
            
            
               2020 m. gruodžio 17 d. Ministrų taryba, o 2020 m. gruodžio 16 d. Nuolatinė aukšto lygio grupė priims tam tikrus aktus. 
            
         
         
            
               Šis sprendimo pagal SESV 218 straipsnio 9 dalį pasiūlymas yra susijęs su pozicija, kurios Sąjungos vardu turi būti laikomasi dėl šių numatomų Ministrų tarybos aktų: 
            
            
            
               2.3.1. Sprendimo 2020/…/MC-EnC dėl 2019 m. lapkričio 26 d. Komisijos Reglamento (ES) 2019/2146, kuriuo dėl metinės, mėnesinės ir trumpojo laikotarpio mėnesinės energetikos statistikos atnaujinimo iš dalies keičiamas Europos Parlamento ir Tarybos reglamentas (EB) Nr. 1999/2008 dėl energetikos statistikos, įgyvendinimo; 
            
            
               2.3.2. Sprendimo 2020/…/MC-EnC dėl 2019 m. gegužės 17 d. Komisijos įgyvendinimo reglamento (ES) 2019/803 dėl techninių reikalavimų, taikomų pagal Europos Parlamento ir Tarybos reglamentą (ES) 2016/1952 teikiamų Europos statistikos kokybės ataskaitų dėl gamtinių dujų ir elektros energijos kainų turiniui, įgyvendinimo; 
            
            
               2.3.3. Sprendimo 2020/…/MC-EnC dėl Energijos bendrijos intereso projektų sąrašo sudarymo;
            
            
               2.3.4. Sprendimų pagal EBS 91 straipsnio 1 dalį, kuriais nustatomas EBS pažeidimas šiose bylose:
            
            
               (a)Sprendimas 2020/…/Mc-EnC byloje ECS-13/17 dėl Energijos bendrijos sutarties nesilaikymo Serbijoje;
            
            
               (b)Sprendimas 2020/…/Mc-EnC byloje ECS-10/18 dėl to, kad Bosnija ir Hercegovina nesilaikė Energijos bendrijos sutarties;
            
            
               2.3.5. Sprendimų pagal EBS 92 straipsnio 1 dalį:
            
            
               (a)Sprendimas 2020/…/Mc-EnC dėl priemonių, skirtų reaguoti į šiurkštų ir nuolatinį Energijos bendrijos sutarties 92 straipsnio 1 dalies nuostatų pažeidimą Bosnijoje ir Hercegovinoje (bylos ECS-8/11S, ECS-2/13S ir ECS-6/16S), priėmimo;
            
            
               (b)Sprendimas 2020/…/Mc-EnC dėl šiurkštaus ir nuolatinio Energijos bendrijos sutarties nuostatų pažeidimo nustatymo Ukrainoje pagal 92 straipsnio 1 dalį (byla ECS-1/18S);
            
            
               (c) Sprendimas 2020/…/Mc-EnC dėl šiurkštaus ir nuolatinio Energijos bendrijos sutarties nuostatų pažeidimo nustatymo Serbijoje pagal 92 straipsnio 1 dalį (byla ECS-10/17S);
            
            
               2.3.6. Patariamojo komiteto narių skyrimas pagal Procedūrinio akto 2008/01/MC-EnC dėl ginčų sprendimo tvarkos taisyklių 32 straipsnio 3 dalį, su pakeitimais, padarytais Procedūriniu aktu 2015/04/MC-EnC.
            
            
            
               Šis sprendimo pagal SESV 218 straipsnio 9 dalį pasiūlymas yra susijęs su pozicija, kurios Sąjungos vardu turi būti laikomasi dėl šių numatomų Nuolatinės aukšto lygio grupės aktų:
            
            
               2.3.7. procedūrinio akto, kuriuo iš dalies keičiamas 2011 m. kovo 23 d. Energijos bendrijos Nuolatinės aukšto lygio grupės Procedūrinis aktas Nr. 01/2011 PHLG-EnC, kuriuo nustatomos taisyklės, reglamentuojančios Energijos bendrijos tarnybos nuostatų 14 straipsnyje numatytą darbuotojų arbitražo procedūrą.
            
            
               Numatomų Ministrų tarybos ir Nuolatinės aukšto lygio grupės aktų (toliau kartu – numatomi aktai) tikslas – sudaryti palankesnes sąlygas siekti EBS tikslų ir palengvinti Energijos bendrijos sekretoriato Vienoje, kuris, be kita ko, teikia administracinę paramą Ministrų tarybai, veikimą.
            
            
            
               2.4.Kiti darbotvarkės klausimai
            
            
               Išsamumo tikslais pažymima, kad, be numatomų aktų, į Ministrų tarybos ir Nuolatinės aukšto lygio grupės posėdžių darbotvarkę bus įtraukti ir kiti klausimai. Dėl šių klausimų Komisija ketina Sąjungos vardu išreikšti toliau išdėstytas pozicijas. 
            
         
         
            
            
               1.2020 m. bendros politikos gairės dėl Energijos bendrijos susitariančiųjų šalių 2030 m. tikslų ir poveikio klimatui neutralumo. 
            
            
               Vienas iš pagrindinių EBS tikslų – sukurti stabilia reguliavimo ir rinkos sistema pagrįstą integruotą ir tvarią visos Europos energijos rinką, kuri padėtų pritraukti ekonominei plėtrai ir socialiniam stabilumui užtikrinti reikalingų investicijų, gerinti aplinkos būklę ir skatinti atsinaujinančiųjų išteklių energijos vartojimą. Atsižvelgiant į tai, kad energetikos sektorius yra vienas iš tų sektorių, kuriuose išmetama daugiausia šiltnamio efektą sukeliančių dujų, ir į tai, kad energetikos politika ir klimatas yra glaudžiai susiję, Energijos bendrijoje svarbu stiprinti su energijos vartojimo efektyvumu, atsinaujinančiųjų išteklių energija ir išmetamomis šiltnamio efektą sukeliančiomis dujomis susijusią politikos sistemą. 
            
            
               Energijos bendrijos ministrų taryba priėmė Rekomendaciją 2016/02/MC-EnC dėl pasirengimo įgyvendinti Reglamentą (ES) Nr. 525/2013 dėl šiltnamio efektą sukeliančių dujų išmetimo stebėsenos mechanizmo ir Rekomendaciją 2018/01/MC-EnC dėl Energijos bendrijos susitariančiųjų šalių pasirengimo rengti integruotus nacionalinius energetikos ir klimato srities veiksmų planus.  
            
            
               2009 m. Atsinaujinančiųjų išteklių direktyva ir 2012 m. Energijos vartojimo efektyvumo direktyva buvo priimtos ir Ministrų tarybos sprendimais tapo Energijos bendrijos teisinės sistemos dalimi, apimančia 2020 m. visos Energijos bendrijos energijos vartojimo efektyvumo tikslą (išreikštą pirminės energijos suvartojimo ir galutinės energijos suvartojimo rodikliais) ir kiekvienai iš susitariančiųjų šalių nustatytus konkrečius 2020 m. atsinaujinančiųjų išteklių energijos tikslus.
            
            
               2018 m. lapkričio mėn. Ministrų taryba priėmė bendras politikos gaires dėl Energijos bendrijos susitariančiųjų šalių 2030 m. tikslų. Gairės parengtos atsižvelgiant į politinį sutarimą nustatyti tris atskirus 2030 m. energetikos ir klimato tikslus: energijos vartojimo efektyvumo tikslą, atsinaujinančiųjų išteklių energijos dalies tikslą ir išmetamo šiltnamio efektą sukeliančių dujų kiekio mažinimo tikslą. Šie tikslai turėtų atitikti ES 2030 m. tikslus, jų užmojis susitariančiosiose šalyse turėtų būti vienodas ir juos nustatant turėtų būti atsižvelgiama į svarbius socialinius ir ekonominius skirtumus, technologinius pokyčius ir Paryžiaus susitarimą dėl klimato kaitos. 
            
            
               Europos Sąjungos Tarybos ir Europos Parlamento politiniai susitarimai 2018 m. ir 2019 m. pradžioje sudarė sąlygas visas dokumentų rinkinyje „Švari energija visiems europiečiams“ nustatytas taisykles taikyti nuo 2019 m. birželio mėn. Visi trys 2030 m. energetikos ir klimato tikslai (išmetamo šiltnamio efektą sukeliančių dujų kiekio sumažinimas bent 40 %, palyginti su 1990 m., bent 32,5 % energijos vartojimo efektyvumo tikslas ir bent 32 % atsinaujinančiųjų išteklių energijos tikslas) yra visapusiškai įtvirtinti ES teisės aktuose, bet Komisijai 2020 m. rugsėjo 17 d. pateikus pasiūlymą sumažinti ES išmetamą šiltnamio efektą sukeliančių dujų kiekį bent 55 % iki 2030 m., palyginti su 1990 m. lygiu, 2021 m. bus siūloma šiuos tikslus po peržiūros padidinti.
            
            
               Atsižvelgdama į Rekomendacijos 2018/01/MC-EnC priėmimą ir į susitariančiųjų šalių įsipareigojimus, susijusius su stojimo į ES procesu, Jungtinių Tautų bendrąja klimato kaitos konvencija (UNFCCC) ir Paryžiaus susitarimu, taip pat į kiekvienos jų nacionaliniu lygmeniu nustatytus įpareigojančius veiksmus, Energijos bendrijos ministrų taryba 2020 m. gruodžio 17 d. tęs diskusiją dėl 2030 m. energijos vartojimo efektyvumo bei atsinaujinančiųjų išteklių energijos dalies didinimo ir išmetamo šiltnamio efektą sukeliančių dujų kiekio mažinimo tikslų, kurių užmojis prilygsta Europos Sąjungoje nustatytiems 2030 m. tikslams ir atitinka padidintus ES užmojus, numatytus pasiūlyto Europos klimato teisės akto pataisoje, kuria siekiama įtraukti tikslą iki 2030 m sumažinti išmetamą dujų kiekį bent 55 % kaip tarpinį orientyrą siekiant 2050 m. poveikio klimatui neutralumo. 
            
            
               2020 m. bendrų politikos gairių dėl Energijos bendrijos susitariančiųjų šalių 2030 m. tikslų ir poveikio klimatui neutralumo projekte bus įtvirtintas Ministrų taryboje pasiektas politinis susitarimas ir pateikiama politinių šių tikslų nustatymo gairių. 
            
            
               Komisija ketina Europos Sąjungos vardu pritarti 2020 m. bendrų politikos gairių projekto priėmimui. Neesminiams 2020 m. bendrų politikos gairių projekto pakeitimams Komisija, atsižvelgusi į Energijos bendrijos susitariančiųjų šalių prieš arba per Ministrų tarybos posėdį pateiktus komentarus, gali pritarti be papildomo Tarybos sprendimo.
            
            
            
               2.Metinė 2019–2020 m. Energijos bendrijos veiklos ataskaita.
            
            
               Europos Sąjungos vardu Komisija ketina pritarti tam, kad būtų priimta 2019–2020 m. metinė ataskaita.
            
            
            
               3. Patvirtinimas, kad remiantis 2019 m. gruodžio 31 d. pasibaigusių metų audito ataskaita, auditorių pateiktu patikinimo pareiškimu ir Biudžeto komiteto ataskaita, direktorius 2019 m. biudžetą įvykdė. 
            
            
               Europos Sąjungos vardu Komisija ketina pritarti tam, kad būtų priimtas Sprendimas 2020/1/MC-EnC dėl Energijos bendrijos sekretoriato direktoriaus 2019 m. biudžeto įvykdymo.
            
            
            
               4. Rekomendacija 2020/1/MC-EnC dėl susitariančiųjų šalių ir Europos Sąjungos valstybių narių abipusio intereso projektų. 
            
            
                  2015 m. spalio 16 d. Energijos bendrijos ministrų taryba priėmė Sprendimą dėl Europos Parlamento ir Tarybos reglamento (ES) Nr. 347/2013 dėl transeuropinės energetikos infrastruktūros gairių
                  2
                įgyvendinimo. Šios priemonės tikslas – sukurti susitariančiųjų šalių bei susitariančiųjų šalių ir ES valstybių narių pagrindinių energetikos infrastruktūros projektų prioriteto nustatymo teisinę sistemą.
            
            
                  Energijos bendrijoje priimtame Reglamente (ES) Nr. 347/2013 nustatyta išsami susitariančiųjų šalių leidimų išdavimo, reguliavimo ir sąnaudų paskirstymo procedūrų supaprastinimo sistema. Jame taip pat įtvirtintas reikalavimas Ministrų tarybos sprendimu pagal Energijos bendrijos sutarties III antraštinę dalį nustatyti tam tikrus kriterijus atitinkančių prioritetinių infrastruktūros projektų – Energijos bendrijos intereso projektų – sąrašą. Reglamente taip pat numatyta galimybė taikyti jo nuostatas abipusės svarbos projektams, t. y. projektams, kuriuos dvi kaimyninės valstybės (susitariančioji šalis ir valstybė narė) pripažįsta svarbiais, nors jie neturi Energijos bendrijos intereso projekto teisinio statuso. Pagrindinių Reglamento nuostatų perkėlimo į nacionalinę teisę terminas ir Energijos bendrijos intereso projektų sąrašo sudarymo terminas buvo 2016 m. gruodžio 31 d. 
            
         
         
            
                  Atsižvelgiant į Energijos bendrijoje priimto Reglamento (ES) Nr. 347/2013 nuostatose įtvirtintą reikalavimą, buvo įsteigtos dvi darbo grupės Energijos bendrijos intereso projektų sąrašui ir atitinkamai abipusės svarbos projektų sąrašui parengti. Dėl projektų vykdytojų pateiktų projektų buvo konsultuojamasi 2020 m. kovo 30 d. Energijos bendrijos sekretoriato surengtose viešose konsultacijose. 2020 metais įvertinta, ar projektai atitinka Energijos bendrijos intereso projektams ir abipusės svarbos projektams keliamus reikalavimus. 
            
            
               Atlikus kiekvieno projekto sąnaudų ir naudos analizę, sudaryta jų eilė pagal konkrečius balus, kurie jiems skirti atsižvelgiant į tai, kaip projektai atitiko kriterijus. Proceso pabaigoje bendru sutarimu nuolatinei aukšto lygio grupei buvo pateiktas preliminaraus abipusės svarbos projektų sąrašo projekto pasiūlymas, kuris buvo patvirtintas 2020 m. liepos 16 d. 2020 m. liepos 28 d. Energijos bendrijos reguliavimo valdyba pateikė teigiamą nuomonę, o 2020 m. gruodžio 17 d. galutiniam abipusės svarbos projektų sąrašui turi pritarti Ministrų taryba. 
            
            
               Abipusės svarbos projektų sąrašas galioja dvejus metus nuo jo priėmimo dienos ir yra susijęs tik su Reglamentu (ES) Nr. 347/2013. Ateityje atnaujinant šį sąrašą Energijos bendrijoje turėtų būti tinkamai atsižvelgta į pokyčius ES ir Energijos bendrijos lygmenimis, visų pirma susijusius su 2030 m. tikslais ir išmetamo šiltnamio efektą sukeliančių dujų kiekio mažinimu, taip pat su būsimu Reglamento (ES) 347/2013 persvarstymu.  
            
            
               Pozicija, kurios Sąjungos vardu turi būti laikomasi Ministrų taryboje, turėtų būti rekomendacijos projekto tvirtinimas. 
            
            
               Prireikus Komisija prašys Tarybos patvirtinimo.
            
            
               3.Pozicija, kurios turi būti laikomasi Sąjungos vardu
            
            
               3.1.Numatomi Ministrų tarybos aktai
            
            
            
               3.1.1.Sprendimas 2020/…/MC-EnC dėl 2019 m. lapkričio 26 d. Komisijos Reglamento (ES) 2019/2146, kuriuo dėl metinės, mėnesinės ir trumpojo laikotarpio mėnesinės energetikos statistikos atnaujinimo iš dalies keičiamas Europos Parlamento ir Tarybos reglamentas (EB) Nr. 1999/2008 dėl energetikos statistikos, įgyvendinimo.
            
            
               Komisija nustatė keletą pagal Reglamentą (EB) 1099/2008 renkamų energetikos statistinių duomenų aspektų, kuriuos reikėjo atnaujinti ir kurie vėliau buvo pakeisti Reglamentu (ES) 2019/2146. Šie pakeitimai visų pirma susiję su didesniu galutinio energijos suvartojimo pramonėje statistinių duomenų išskaidymu, prekybos gamtinėmis dujomis terminų apibrėžčių koregavimu siekiant didesnio nuoseklumo, nustatymu, kad tam tikri duomenų elementai taptų privalomi, ir anglių bei elektros energijos mėnesinių duomenų rinkimo savalaikiškumo gerinimu. Todėl, siekiant Energijos bendrijos susitariančiosiose šalyse tinkamai rinkti statistinius duomenis, tikslinga Reglamentą (ES) 2019/2146 perkelti į Energijos bendrijos acquis.
            
            
               Komisija ketina Europos Sąjungos vardu pritarti sprendimo priėmimui.
            
            
            
               3.1.2.Sprendimas 2020/…/MC-EnC dėl 2019 m. gegužės 17 d. Komisijos įgyvendinimo reglamento (ES) 2019/803 dėl techninių reikalavimų, taikomų pagal Europos Parlamento ir Tarybos reglamentą (ES) 2016/1952 teikiamų Europos statistikos kokybės ataskaitų dėl gamtinių dujų ir elektros energijos kainų turiniui, įgyvendinimo. 
            
            
               Reglamentu (ES) 2016/1952 nustatoma gamtinių dujų ir elektros energijos kainų palyginamos Europos statistikos rengimo sistema. Pagal šį reglamentą valstybės narės kas 3 metus Komisijai (Eurostatui) turi teikti standartines duomenų kokybės ataskaitas. Tose ataskaitose turi būti pateikiama informacija apie duomenų apimtį ir rinkimą, apskaičiavimo kriterijus, metodiką ir duomenų šaltinius, kuriais naudotasi, taip pat apie bet kokius jų pakeitimus. Todėl, siekiant Energijos bendrijos susitariančiosiose šalyse tinkamai rinkti statistinius duomenis, tikslinga Reglamentą (ES) 2016/1952 perkelti į Energijos bendrijos acquis.
            
            
               Komisija ketina Europos Sąjungos vardu pritarti sprendimo priėmimui.
            
            
            
               3.1.3. Sprendimas 2020/…/MC-EnC dėl Energijos bendrijos intereso projektų sąrašo sudarymo.
            
            
                  2015 m. spalio 16 d. Energijos bendrijos ministrų taryba priėmė Sprendimą dėl Europos Parlamento ir Tarybos reglamento (ES) Nr. 347/2013 dėl transeuropinės energetikos infrastruktūros gairių
                  3
                įgyvendinimo. Šios priemonės tikslas – sukurti susitariančiųjų šalių bei susitariančiųjų šalių ir ES valstybių narių pagrindinių energetikos infrastruktūros projektų prioriteto nustatymo teisinę sistemą.
            
            
                  Energijos bendrijoje priimtame Reglamente (ES) Nr. 347/2013 nustatyta išsami susitariančiųjų šalių leidimų išdavimo, reguliavimo ir sąnaudų paskirstymo procedūrų supaprastinimo sistema. Jame taip pat įtvirtintas reikalavimas Ministrų tarybos sprendimu pagal Energijos bendrijos sutarties III antraštinę dalį nustatyti tam tikrus kriterijus atitinkančių prioritetinių infrastruktūros projektų – Energijos bendrijos intereso projektų – sąrašą. Pagrindinių Reglamento nuostatų perkėlimo į nacionalinę teisę terminas ir pirmojo Energijos bendrijos intereso projektų sąrašo sudarymo terminas buvo 2016 m. gruodžio 31 d. Šis sąrašas atnaujinamas kas dvejus metus.
            
            
                  Atsižvelgiant į Energijos bendrijoje priimto Reglamento (ES) Nr. 347/2013 nuostatose įtvirtintą reikalavimą, buvo įsteigtos dvi darbo grupės Energijos bendrijos intereso projektų sąrašui parengti. Dėl projektų vykdytojų pateiktų projektų buvo konsultuojamasi 2020 m. kovo 30 d. Energijos bendrijos sekretoriato surengtose viešose konsultacijose. 2020 metais įvertinta, ar projektai atitinka Energijos bendrijos intereso projektui keliamus reikalavimus. Atlikus kiekvieno projekto sąnaudų ir naudos analizę, sudaryta jų eilė pagal konkrečius balus, kurie jiems skirti atsižvelgiant į tai, kaip projektai atitiko kriterijus. Proceso pabaigoje bendru sutarimu nuolatinei aukšto lygio grupei buvo pateiktas preliminaraus Energijos bendrijos intereso projektų sąrašo projekto pasiūlymas, kuris buvo patvirtintas 2020 m. liepos 16 d. 2020 m. liepos 28 d. Energijos bendrijos reguliavimo valdyba pateikė teigiamą nuomonę, o 2020 m. gruodžio 17 d. galutiniam Energijos bendrijos intereso projektų sąrašui turi pritarti Ministrų taryba. 
            
         
         
            
               Energijos bendrijos intereso projektų sąrašas galioja dvejus metus nuo jo priėmimo dienos ir yra susijęs tik su Reglamentu (ES) Nr. 347/2013. Ateityje atnaujinant šį sąrašą Energijos bendrijoje turėtų būti tinkamai atsižvelgta į pokyčius ES ir Energijos bendrijos lygmenimis, visų pirma susijusius su 2030 m. tikslais ir išmetamo šiltnamio efektą sukeliančių dujų kiekio mažinimu, taip pat su būsimu Reglamento (ES) 347/2013 persvartymu.  
            
            
                  Pozicija, kurios Sąjungos vardu turi būti laikomasi Ministrų taryboje, turėtų būti tokia: pritarti sprendimo priėmimui. 
            
            
            
               3.1.4.  Sprendimai pagal EBS 91 straipsnio 1 dalį, kuriais nustatomas EBS pažeidimas toliau išvardytose bylose.
            
            
               Ginčų sprendimo procedūra nustatyta Sutarties ginčų sprendimo tvarkos taisyklių
                  4
                III antraštinės dalies 1 skyriuje ir IV antraštinės dalies 1 skyriuje.
            
            
               (a)Sprendimas 2020/…/Mc-EnC byloje ECS-13/17 dėl Energijos bendrijos sutarties nesilaikymo Serbijoje
            
            
               Kaip nusprendė Europos Sąjungos Teisingumo Teismas, trečiųjų šalių prieiga prie perdavimo sistemų yra „viena iš esminių priemonių“
                  5
               , kurias susitariančiosios šalys turi įgyvendinti, kad įvykdytų savo įsipareigojimus pagal EBS. Pagal Dujų direktyvos 32 straipsnio 1 dalį susitariančiosios šalys užtikrina paskelbtais tarifais pagrįstos sistemos, suteikiančios trečiosioms šalims galimybę gamtinių dujų perdavimo sistema naudotis visiems sistemos naudotojams, įgyvendinimą ir objektyvų šios sistemos taikymą nediskriminuojant sistemos naudotojų. Dujų reglamento 16 straipsnio 1 ir 2 dalyse nustatomas reikalavimas PSO leisti rinkos dalyviams naudotis didžiausiais pajėgumais visuose atitinkamuose taškuose atsižvelgiant į sistemos vientisumą ir veiksmingą tinklo eksploatavimą ir įgyvendinti ir paskelbti nediskriminacinius ir skaidrius pajėgumų paskirstymo mechanizmus. Pagal Dujų reglamento 18 straipsnio 3 dalį kartu su jo I priedo 3.2 punkto 1 dalies a punktu atitinkami taškai apima visus dujų įleidimo į PSO valdomą gamtinių dujų perdavimo tinklą ir išleidimo iš jo taškus. Energijos bendrijos acquis nustatyti įsipareigojimai, susiję trečiųjų šalių prieiga prie gamtinių dujų perdavimo sistemos, buvo perkelti į Serbijos nacionalinę teisę Energijos įstatymu ir juos PSO turi įgyvendinti pagal taisykles.
            
            
               Energijos bendrijos sekretoriatas mano, kad „Srbijagas“, t. y. bendrovė, šiuo metu Serbijos Respublikoje veikianti kaip PSO ir atsakinga už visus dujų įleidimo į Serbijos gamtinių dujų perdavimo sistemą ir išleidimo iš jos taškus, neįvykdė šių įsipareigojimų, nes toliau vienašališkai neįtraukia tarpvalstybinių gamtinių dujų perdavimo pajėgumų Chorgošo dujų įleidimo punkte į atviras pajėgumų paskirstymo procedūras ir tokiu būdu neužtikrina trečiųjų šalių prieigos atitinkamame dujų įleidimo punkte. Be to, jam kyla abejonių dėl Serbijos valdžios institucijų gebėjimo užtikrinti atitinkamų įsipareigojimų vykdymą.
            
            
               Energijos bendrijos sekretoriatas preliminariai nustatė, kad dėl to, kad „Srbijagas“ trečiosioms šalims be pateisinamos priežasties nesuteikia neribotos ir nediskriminacinės prieigos prie Chorgošo dujų įleidimo punkto ir neįtraukia jo į atviras pajėgumų paskirstymo procedūras, Serbijos Respublika pažeidžia Direktyvos 2009/73/EB 32 straipsnį ir Reglamento (EB) Nr. 715/2009 16 straipsnį, todėl nevykdo savo įsipareigojimų pagal Energijos bendrijos sutarties 6, 10 ir 11 straipsnius. Todėl Energijos bendrijos sekretoriatas pateikė Ministrų tarybai pagrįstą prašymą.
            
            
               Atsižvelgiant į pagrįstame prašyme išdėstytus faktus ir argumentus, Sąjungos vardu Ministrų taryboje turi būti laikomasi tokios pozicijos: sprendimas byloje ECS-13/17, kuriuo nustatomas pažeidimas, turėtų būti patvirtintas, jei Energijos bendrijos patariamasis komitetas laiku, t. y. iki Ministrų tarybos posėdžio, pateiks nuomonę, kuria patvirtinamos Energijos bendrijos sekretoriato išvados. 
            
            
               Tačiau šis patvirtinimas turėtų būti suteiktas su sąlyga, kad pagrįstas prašymas bus pakeistas pašalinant obiter dictum jo 71 punkte, kuriame nurodomas galimas piktnaudžiavimas dominuojančia padėtimi. Šis obiter dictum nėra svarbus nustatant, ar nagrinėjamu atveju buvo padarytas pažeidimas, ir ar dėl jo kyla rizika, kad bus sukurtas teisinis netikrumas. 
            
            
               (b) Sprendimas 2020/…/Mc-EnC byloje ECS-10/18 dėl to, kad Bosnija ir Hercegovina nesilaikė sutarties.
            
            
               Energijos bendrijos sutarties 18 straipsnio 1 dalies c punkte nustatytas draudimas teikti valstybės pagalbą, kuris pagal Sutarties 19 straipsnį taip pat taikomas valstybinėms įmonėms ir įmonėms, kurioms suteiktos specialios arba išimtinės teisės. Šiomis nuostatomis, kartu su sutarties 6 straipsniu, reikalaujama, kad susitariančiosios šalys į savo nacionalines teisines sistemas įtrauktų atitinkamą valstybės pagalbos draudimą ir užtikrintų jo vykdymą.
            
            
               Energijos bendrijos sekretoriatas preliminariai nustatė, kad Bosnijos ir Hercegovinos Valstybės pagalbos taryba klaidingai nusprendė, kad Bosnijos ir Hercegovinos Federacijos bankui „Export-Import Bank of China“ suteikta garantija, siekiant užtikrinti komunalinių paslaugų įmonės „Elektroprivreda Bosne i Hercegovine“ paskolą „Tuzla 7“ projektui, nėra valstybės pagalba, kaip apibrėžta Energijos bendrijos sutarties 18 straipsnio 1 dalies c punkte. Sekretoriatas įvertino Valstybės pagalbos tarybos sprendimo atitiktį SESV 107 straipsnio 1 dalyje pateiktai valstybės pagalbos apibrėžčiai ir atsižvelgė į šiuos aspektus: 1) įmonei suteikiamas pranašumas 2) naudojant valstybės išteklius, 3) skiriamus tam tikroms įmonėms arba tam tikriems energijos ištekliams, 4) gali iškraipyti konkurenciją ir 5) paveikti susitariančiųjų šalių tarpusavio prekybą tinklais perduodama energija. Sekretoriatas padarė preliminarią išvadą, kad Valstybės pagalbos tarybos sprendimas neatitinka valstybės pagalbos apibrėžties, o valstybės suteikta garantija yra valstybės pagalba. Kadangi Valstybės pagalbos taryba yra valstybės įstaiga, jos veiksmai priskirtini Bosnijai ir Hercegovinai, kuri dėl šios priežasties nevykdo savo įsipareigojimų pagal Energijos bendrijos sutarties 18 straipsnį. Energijos bendrijos sekretoriatas pateikė Ministrų tarybai pagrįstą prašymą paskelbti, kad Bosnija ir Hercegovina nevykdo savo įsipareigojimų pagal Energijos bendrijos sutarties 18 straipsnį. 
            
            
               Atsižvelgiant į pagrįstame prašyme išdėstytus faktus ir argumentus, Sąjungos vardu Ministrų taryboje turi būti laikomasi tokios pozicijos: sprendimas byloje ECS-10/18, kuriuo nustatomas pažeidimas, turėtų būti patvirtintas, kai Energijos bendrijos patariamasis komitetas po 2020 m. gruodžio 9 d. klausymo pateiks nuomonę, kuria patvirtins Energijos bendrijos sekretoriato išvadas ir kurioje bus atsižvelgta į naujus pokyčius byloje. 
            
            
            
               3.1.5.Sprendimai pagal EBS 92 straipsnio 1 dalį:
            
            
               (a)Sprendimas dėl priemonių, skirtų reaguoti į šiurkštų ir nuolatinį Energijos bendrijos sutarties 92 straipsnio 1 dalies nuostatų pažeidimą Bosnijoje ir Hercegovinoje (bylos ECS-8/11S, ECS-2/13S ir ECS-6/16S), priėmimo. 
            
            
               (i)Byloje ECS-8/11S Bosnijai ir Hercegovinai pagal Energijos bendrijos sutarties 92 straipsnio 1 dalį nustatomos priemonės.
            
            
               2015 m. spalio 16 d. Ministrų taryba priėmė Sprendimą 2015/10/MC-EnC byloje ECS-8/11, susijusioje su tuo, kad Bosnija ir Hercegovina nesilaikė antrojo energetikos dokumentų rinkinio (dėl dujų), kuriuo nustatoma, kad Bosnija ir Hercegovina neįgyvendino Ministrų tarybos sprendimų 2013/04/MC-EnC ir 2014/04/MC-EnC ir taip neištaisė šiuose sprendimuose nustatytų šiurkščių ir nuolatinių pažeidimų. Reikalavimų nesilaikymas tuo metu buvo susijęs su reguliavimo institucijos, turinčios kompetenciją valstybės lygmeniu, nebuvimu ir kompetentingos dujų reguliavimo institucijos Bosnijos ir Hercegovinos Federacijoje nebuvimu, tinkamo teisinio, funkcinio ir finansų atskyrimo abiejuose subjektuose nebuvimu, tinkamai nustatytų ir paskelbtų tinklo tarifų nebuvimu, su klausimais, susijusiais su išimčių taikymu naujai infrastruktūrai, rinkos atvėrimo nebuvimu ir tuo metu galiojusių Dujų reglamento 1775/2005 ir Dujų tiekimo saugumo direktyvos 2004/67/EB nuostatų neperkėlimu. Ministrų taryba, remdamasi EBS 92 straipsniu, priėmė toliau išvardytas priemones.
            
         
         
            
               ·Sustabdyta Bosnijos ir Hercegovinos teisė dalyvauti balsuojant dėl priemonių ir procedūrinių aktų, priimamų pagal Sutarties V antraštinės dalies VI skyrių (susijusį su biudžetu), o Energijos bendrijos sekretoriato buvo paprašyta sustabdyti kompensavimo taisyklių taikymą Bosnijos ir Hercegovinos atstovams, dalyvaujantiems bet kuriame Energijos bendrijos organizuojamame posėdyje.
            
            
               Priemonių pagal 92 straipsnį taikymas buvo nustatytas vieniems metams ir sustabdytas laikotarpiu nuo 2016 m. spalio mėn. iki 2017 m. kovo 31 d., kad Bosnija ir Hercegovina galėtų įgyvendinti 2016 m. spalio 14 d. Ministrų tarybos posėdyje pasirašytą Susitarimą dėl sunkių ir nuolatinių Energijos bendrijos sutarties pažeidimų dujų sektoriuje šalinimo. 
            
            
               Kadangi Bosnija ir Hercegovina nesiėmė jokių priemonių nustatytam pažeidimui ištaisyti, Sprendimu 2015/10/MC-EnC nustatytas priemones vėl pradėta taikyti nuo 2017 m. balandžio1 d. 2018 m. lapkričio 29 d. Ministrų taryba priėmė Sprendimą 2018/17/MC-EnC dėl Bosnijai ir Hercegovinai nustatytų priemonių taikymo pratęsimo kol kas vieniems metams. Ji taip pat sustabdė Bosnijos ir Hercegovinos teisę dalyvauti balsuojant dėl priemonių, priimamų pagal Sutarties II antraštinę dalį, susijusių su visų Energijos bendrijos institucijų priimamu naujo dujų sektoriaus acquis. Ji sustabdė ir Bosnijos ir Hercegovinos teisę dalyvauti balsuojant dėl priemonių, priimamų pagal Sutarties 92 straipsnį (sankcijos už Sutarties pažeidimus). 
            
            
               Kadangi Bosnija ir Hercegovina nesiėmė jokių priemonių Sprendime 2018/17/MC-EnC nustatytam pažeidimui ištaisyti, Energijos bendrijos sekretoriatas 2019 m. spalio 8 d. pagal Sutarties 92 straipsnį pateikė pagrįstą prašymą Ministrų tarybai dėl tolesnio sankcijų taikymo pratęsimo. 2019 m. Ministrų taryba šio prašymo nepriėmė, nes nepasiekė vieningo sutarimo, todėl priemonių taikymas nebuvo pratęstas. 2019 m. Sąjungos pozicija Ministrų Taryboje buvo pritarti Energijos bendrijos sekretoriato prašymui pratęsti terminą. 
            
            
               2020 m. rugsėjo 22 d. naujame pagrįstame prašyme Ministrų tarybai Energijos bendrijos sekretoriatas prašo dar kartą patvirtinti, kad Bosnija ir Hercegovina šiurkščiai ir nuolatos pažeidė Sutartyje nustatytus įsipareigojimus ir neparodė jokių pastangų tuos pažeidimus ištaisyti. Jis siūlo taikyti šias priemones:
            
            
               ·pratęsti anksčiau Sprendime 2015/10/EnC ir Sprendime 2016/16/MC-EnC nurodytų priemonių (balsavimo biudžeto klausimais teisių sustabdymo ir kompensavimo taisyklių taikymo sustabdymo) taikymą dvejiems metams nuo Sprendimo priėmimo dienos; 
            
            
               ·įtraukti priemonę, pagal kurią Bosnijos ir Hercegovinos teisė dalyvauti balsuojant dėl sprendimų pagal Sutarties 91 straipsnį sustabdoma iki 2022 m. įvyksiančio Ministrų tarybos posėdžio;
            
            
               ·pratęsti priemonės, pagal kurią Bosnijos ir Hercegovinos teisė dalyvauti balsuojant dėl sprendimų pagal Energijos bendrijos sutarties 92 straipsnį sustabdoma iki 2022 m. įvyksiančio Ministrų tarybos posėdžio, taikymą.
            
            
               Atsižvelgiant į tai, kad nustatyti pažeidimai yra nuolatiniai ir reikšmingi, siūlomos priemonės yra tinkamos ir proporcingos tiek, kiek jos grindžiamos Energijos bendrijos sutarties 92 straipsnio 1 dalimi. Todėl Sąjungos vardu Ministrų taryboje turi būti laikomasi tokios pozicijos: turėtų būti patvirtintas sprendimo projektas, išskyrus priemones, nustatytas Sprendimo 2016/16/MC-EnC 3 straipsnio 1 dalyje, kurių pratęsimas neturėtų būti patvirtintas. 
            
            
               (ii)Byloje ECS-2/13S Bosnijai ir Hercegovinai pagal Energijos bendrijos sutarties 92 straipsnio 1 dalį nustatomos priemonės.
            
            
               2016 m. spalio 14 d. Ministrų taryba priėmė Sprendimą 2016/03/MC-EnC byloje ECS-02/13, kuriuo nustatoma, kad Bosnija ir Hercegovina pažeidė Energijos bendrijos teisę, nes neužtikrino, kad visoje jos teritorijoje nebūtų naudojamas sunkusis mazutas, kuriame sieros kiekis viršija 1,00 % masės, ir kad visoje jos teritorijoje nebūtų naudojamas gazolis, kuriame sieros kiekis viršija 0,1 % masės. Todėl Bosnija ir Hercegovina nesilaikė Direktyvos 1999/32/EB 3 straipsnio 1 dalies ir 4 straipsnio 1 dalies kartu su Sutarties 16 straipsniu.
            
            
               Kadangi Bosnija ir Hercegovina nesiėmė jokių priemonių Sprendime 2016/03/MC-EnC nustatytam pažeidimui ištaisyti, Energijos bendrijos sekretoriatas 2018 m. rugsėjo 12 d. pagal Sutarties 92 straipsnį pateikė pagrįstą prašymą Ministrų tarybai pradėti bylą ECS-2/13S. 2018 m. lapkričio 29 d. Ministrų taryba priėmė Sprendimą 2018/13/MC-EnC, kuriuo nustatoma, kad Bosnija ir Hercegovina šiurkščiai ir nuolat pažeidė Energijos bendrijos teisę, kaip apibrėžta Sutarties 92 straipsnio 1 dalyje, ir neištaisė Ministrų tarybos 2016 m. sprendime nustatytų pažeidimų. Vis dėlto, Sutarties 92 straipsnyje nurodytų priemonių taikymo pradžią ji atidėjo 2019 metams. Dėl nepakankamos pažangos Energijos bendrijos sekretoriatas 2019 m. Ministrų tarybai pateikė pagrįstą prašymą nustatyti priemones pagal Sutarties 92 straipsnį. Bet Ministrų taryba sprendimo nepriėmė, nes nepasiekė vieningo sutarimo, todėl priemonės nebuvo nustatytos. 2019 m. tokių priemonių nustatymui Sąjunga pritarė. 
            
            
               Bosnija ir Hercegovina ir toliau laikosi nuomonės, kad jai reikalingas bendros ir besąlyginės Direktyvos 1999/32/EB nuostatų išimties taikymas. Nors ji paskelbė, kad 2020 m. liepos mėn. bus įsteigta speciali suskystintos naftos kuro kokybės darbo grupė, Energijos bendrijos sekretoriatas nemano, kad tai yra pakankamas žingsnis siekiant ištaisyti esamą teisinės sistemos pažeidimą. Dėl to Energijos bendrijos sekretoriatas 2020 m. rugsėjo 22 d. pateikė pagrįstą prašymą Ministrų tarybai, kuriame prašo:
            
            
               ·patvirtinti, kad Sutartis ir toliau šiurkščiai ir nuolat pažeidžiama, kaip nustatyta 92 straipsnio 1 dalyje; 
            
            
               ·nustatyti priemones pagal Energijos bendrijos sutarties 92 straipsnį, visų pirma sustabdyti Bosnijos ir Hercegovinos teisę dalyvauti balsuojant dėl sprendimų pagal Energijos bendrijos sutarties 91 ir 92 straipsnius, iki 2022 m. įvyksiančio Ministrų tarybos posėdžio.
            
            
               Atsižvelgiant į tai, kad nustatyti pažeidimai yra nuolatiniai ir reikšmingi, siūlomos priemonės yra tinkamos ir proporcingos. Todėl Sąjungos vardu Ministrų taryboje turi būti laikomasi tokios pozicijos: sprendimo projektas turėtų būti patvirtintas. 
            
            
               (iii)Byloje ECS-6/16S Bosnijai ir Hercegovinai pagal Energijos bendrijos sutarties 92 straipsnio 1 dalį nustatomos priemonės.
            
            
               2016 m. spalio 14 d. Ministrų taryba priėmė Sprendimą 2016/07/MC-EnC byloje ECS-06/16, kuriuo nustatoma, kad Bosnija ir Hercegovina pažeidė Energijos bendrijos teisę, nes nesilaikė Ministrų tarybos Sprendimo 2011/02/MC-EnC 3 straipsnio 1 dalyje nustatyto reikalavimo iki 2015 m. sausio 1 d. priimti ir taikyti teisės aktus, reglamentus ir administracines nuostatas, būtinus, kad būtų laikomasi trečiojo energetikos teisės aktų rinkinio dujų ir elektros energijos sektoriuose
                  6
               ,ir reikalavimo nedelsiant pranešti apie šias priemones Energijos bendrijos sekretoriatui. Todėl ji nesilaikė Sutarties 6 ir 89 straipsnių ir Ministrų tarybos sprendimo 2011/02/MC-EnC 3 straipsnio 1 ir 2 dalių.
            
            
               Kadangi Bosnija ir Hercegovina nesiėmė jokių priemonių Sprendime 2016/07/MC-EnC nustatytam pažeidimui ištaisyti, Energijos bendrijos sekretoriatas 2018 m. rugsėjo 12 d. pagal Sutarties 92 straipsnį pateikė pagrįstą prašymą Ministrų tarybai pradėti bylą ECS-6/16S. 2018 m. lapkričio 29 d. Ministrų taryba priėmė Sprendimą 2018/16/MC-EnC, kuriuo nustatoma, kad Bosnija ir Hercegovina šiurkščiai ir nuolat pažeidė Energijos bendrijos teisę, nes neįgyvendino Ministrų tarybos sprendimo 2016/07/MC-EnC ir taip neištaisė šiame sprendime nustatytų pažeidimų. Vis dėlto, Sutarties 92 straipsnyje nurodytų priemonių taikymo pradžią ji atidėjo 2019 metams. 
            
            
               Kadangi Bosnija ir Hercegovina nesiėmė jokių priemonių Sprendime 2018/16/MC-EnC nustatytam pažeidimui ištaisyti ir nesilaikė pirmiau minėtų įsipareigojimų, taigi toliau pažeidė Energijos bendrijos aquis, Energijos bendrijos sekretoriatas 2019 m. spalio 8 d. pateikė Ministrų tarybai prašymą taikyti Sutarties 92 straipsnyje nurodytas priemones. Bet Ministrų taryba sprendimo šiuo klausimu nepriėmė, nes nepasiekė vieningo sutarimo. Sąjungos pozicija buvo pritarti 2019 m. priimtų priemonių, kurias pasiūlė Energijos bendrijos sekretoriatas, taikymui. 2020 m. rugsėjo 22 d. sekretoriatas pateikė Ministrų tarybai naują pagrįstą prašymą, grindžiamą tuo, kad Bosnija ir Hercegovina toliau nesilaiko trečiojo energetikos teisės aktų rinkinio nuostatų dujų ir elektros energijos sektoriuose. Ji prašo:
            
         
         
            
               ·patvirtinti, kad Sutartis ir toliau šiurkščiai ir nuolat pažeidžiama, kaip nustatyta 92 straipsnio 1 dalyje; 
            
            
               ·nustatyti priemones pagal Sutarties 92 straipsnį, visų pirma sustabdyti Bosnijos ir Hercegovinos teisę dalyvauti balsuojant dėl sprendimų pagal Energijos bendrijos sutarties 91 ir 92 straipsnius, iki 2022 m. įvyksiančio Ministrų tarybos posėdžio.
            
            
               Atsižvelgiant į tai, kad nustatyti pažeidimai yra nuolatiniai ir reikšmingi, siūlomos priemonės yra tinkamos ir proporcingos. Todėl Sąjungos vardu Ministrų taryboje turi būti laikomasi tokios pozicijos: sprendimo projektas turėtų būti patvirtintas. 
            
            
            
               (b)Sprendimas 2020/…/Mc-EnC dėl šiurkštaus ir nuolatinio Energijos bendrijos sutarties nuostatų pažeidimo nustatymo Ukrainoje pagal 92 straipsnio 1 dalį (byla ECS-1/18S).
            
            
               2012 m. spalio 25 d. Europos Parlamento ir Tarybos Direktyva 2012/27/ES dėl energijos vartojimo efektyvumo 2015 m. spalio 16 d. Energijos bendrijos ministrų tarybos sprendimu 2015/08/MC-EnC įtraukta į Energijos bendrijos acquis communautaire.
            
            
               Sprendimo 2015/08/MC-EnC 1 straipsnyje reikalaujama, kad susitariančiosios šalys perkeltų Direktyvą 2012/27/ES į nacionalinę teisinę sistemą ir ją įgyvendintų nuo 2017 m. spalio 15 d. Ministrų tarybos sprendimo 2015/08/MC-EnC 1 straipsnyje taip pat reikalaujama, kad susitariančiosios šalys pateiktų Energijos bendrijos sekretoriatui pagrindinių nacionalinės teisės nuostatų, kurias jos priima Sprendimo 2015/08/MC-EnC taikymo srityje, tekstą. Sutarties 6 straipsnyje nustatyta bendra šalių pareiga imtis visų reikiamų bendrų ar specialių priemonių, kad būtų užtikrintas iš Sutarties kylančių įsipareigojimų vykdymas. Sutarties 89 straipsnyje reikalaujama, kad šalys įgyvendintų joms skirtus sprendimus savo vidaus teisinėje sistemoje per sprendime nustatytą laikotarpį. 
            
            
               2018 m. lapkričio 29 d. Ministrų taryba priėmė Sprendimą 2018/06/MC-EnC, kuriuo nustatoma, kad Ukraina nesilaikė Energijos bendrijos teisės, nes iki 2017 m. spalio 15 d. nepriėmė teisės aktų, reglamentų ir administracinių nuostatų, būtinų, kad būtų laikomasi Direktyvos 2012/27/ES dėl energijos vartojimo efektyvumo. Todėl Ukraina nesilaikė Energijos bendrijos sutarties 6 ir 89 straipsnių ir Ministrų tarybos sprendimo 2015/08/MC-EnC 1 straipsnio. Energijos bendrijos ministrų tarybos sprendimu Ukraina buvo paraginta iki 2019 m. liepos 1 d. ištaisyti šį trūkumą ir reguliariai teikti ataskaitas sekretoriatui ir Nuolatinei aukšto lygio grupei. Energijos bendrijos sekretoriatas mano, kad iki šiol Ukraina nesiėmė būtinų priemonių, kad įvykdytų savo įsipareigojimus pagal Direktyvą 2012/27/ES, kaip nustatyta Ministrų tarybos sprendime 2018/06/MC-EnC. Todėl ji pateikė Ministrų tarybai prašymą priimti sprendimą, kuriuo nustatoma, kad Ukraina šiurkščiai ir nuolat pažeidžia Energijos bendrijos sutartį, kaip apibrėžta Sutarties 92 straipsnio 1 dalyje.
            
            
               Pozicijoje, kurios Sąjungos vardu turi būti laikomasi Ministrų taryboje, turėtų būti atsižvelgta į Ukrainos jau padarytą pažangą šiuo klausimu, taip pat į planuojamą ES techninę pagalbą Ukrainai energijos vartojimo efektyvumo srityje, kuri nuo 2020 m. gruodžio 1 d. bus teikiama dvejų metų laikotarpiui. Ši techninė pagalba turėtų sudaryti sąlygas Ukrainai veiksmingai suderinti savo vidaus teisės aktus su Direktyva 2012/27/ES. Todėl pranešimo apie nustatytus pažeidimus ir jų ištaisymą terminas turėtų būti 2021 m. Ministrų tarybos posėdis, o ne 2021 m. liepos 1 d., kaip siūlo Energijos bendrijos sekretoriatas. 
            
            
               Sąjungos vardu Ministrų taryboje turi būti laikomasi tokios pozicijos: Ministrų tarybos sprendimas, kuriuo byloje ECS-1/18S nustatomas šiurkštus ir nuolatinis pažeidimas, turėtų būti patvirtintas su sąlyga, kad terminas, iki kurio Ukraina Ministrų tarybai turi pranešti apie pažeidimą ir jo ištaisymą, būtų 2021 m. Ministrų tarybos posėdžio diena.
            
            
            
               (c) Sprendimas 2020/…/Mc-EnC byloje ECS-10/17S dėl Energijos bendrijos sutarties nesilaikymo Serbijoje.
            
            
               Perdavimo sistemos operatorių (PSO) veiklos rūšių atskyrimas – viena iš esminių trečiajame energetikos teisės aktų rinkinyje įtvirtintų koncepcijų. Pagal tą koncepciją reikalaujama, kad būtų aiškiai atskirta energijos perdavimo veikla nuo gamybos ir tiekimo interesų. Jei sertifikuojamas PSO, kurį kontroliuoja asmuo arba asmenys iš trečiosios šalies arba trečiųjų šalių, taikomas Dujų direktyvos
                  7
                11 straipsnis. Dujų direktyvos 10 straipsnyje nustatyta, kad prieš patvirtinant ir paskiriant įmonę perdavimo sistemos operatoriumi, ji turi būti sertifikuojama. Kad įmonė būtų sertifikuota, ji turi atitikti trečiojo energetikos teisės aktų rinkinio veiklos rūšių atskyrimo reikalavimus, t. y. Dujų direktyvos 9 straipsnį.
            
            
               Dujų direktyva ir Dujų reglamentas
                  8
                buvo įtraukti į Energijos bendrijos acquis 2011 m. spalio 6 d. Ministrų tarybos sprendimu 2011/02/MC-EnC.
            
            
               Energijos bendrijos sekretoriatas nustatė, kad sertifikuodama įmonę „Yugorosgaz-Transport“ pagal ISO modelį, Serbijos Respublika neįvykdė savo įsipareigojimų pagal į Energijos bendrijos aquis įtrauktos Direktyvos 2009/73/EB 10 straipsnį, 14 straipsnio 2 dalies a, b ir d punktus, 15 ir 11 straipsnius ir Reglamento 715/2009 24 straipsnį. 2019 m. Ministrų taryba savo Sprendime 2019/02/MC-EnC paskelbė, kad Serbijos Respublika neįvykdė savo įsipareigojimų pagal Dujų direktyvą ir Dujų reglamentą. Sekretoriatas praneša, kad Serbijos Respublika iki šiol neįgyvendino Sprendimo 2019/02/MC-EnC ir neištaisė minėto Energijos bendrijos acquis pažeidimo. Todėl Energijos bendrijos sekretoriatas pateikė Ministrų tarybai prašymą konstatuoti šiurkštų ir nuolatinį įsipareigojimų pagal Energijos bendrijos sutartį pažeidimą, kaip apibrėžta jos 92 straipsnio 1 dalyje.
            
            
               Atsižvelgiant į Energijos bendrijos sekretoriato prašyme išdėstytus faktus ir argumentus, Sąjungos vardu Ministrų taryboje turi būti laikomasi tokios pozicijos: sprendimas byloje ECS-10/17S, kuriuo nustatomas šiurkštus ir nuolatinis pažeidimas, turėtų būti patvirtintas.
            
            
            
               3.1.6.Patariamojo komiteto narių skyrimas pagal Procedūrinio akto 2008/01/MC-EnC dėl ginčų sprendimo tvarkos taisyklių 32 straipsnio 3 dalį, su pakeitimais, padarytais Procedūriniu aktu 2015/04/MC-EnC.
            
            
               Pagal siūlomą narių skyrimą, Patariamojo komiteto dabartinių ir pakaitinių narių mandatai pratęsiami dar vienai kadencijai iki 2024 m. gruodžio 31 d. pagal Procedūrinio akto 2008/01/MC-EnC dėl ginčų sprendimo tvarkos taisyklių 32 straipsnio 3 dalį, su pakeitimais, padarytais Procedūriniu aktu 2015/04/MC-EnC.  
            
            
               Komisija ketina Europos Sąjungos vardu pritarti siūlomų narių skyrimui. 
            
         
         
            
                
            
            
               3.2.Numatomi Nuolatinės aukšto lygio grupės aktai
            
            
               Dėl pirmiau nurodyto klausimo (2.3 skirsnis) turi būti priimtas Nuolatinės aukšto lygio grupės, kurioje Europos Sąjungos poziciją pareikš Europos Komisijos atstovas, sprendimas. 
            
            
               2011 m. Nuolatinė aukšto lygio grupė priėmė Procedūrinį aktą Nr. 01/2011 PHLG-EnC, kuriuo nustatomos taisyklės, reglamentuojančios Energijos bendrijos tarnybos nuostatų 14 straipsnyje numatytą darbuotojų arbitražo procedūrą. Patirtis, įgyta įgyvendinant šį procedūrinį aktą, parodė, kad reikia tobulinti dabartines procedūrines taisykles, kad būtų užtikrintas teisingo bylos nagrinėjimo principas ir prisidėta prie produktyvios darbo aplinkos Energijos bendrijos sekretoriate. Tokiomis aplinkybėmis Nuolatinės aukšto lygio grupės pasiūlytu sprendimu iš dalies keičiamos taisyklės, reglamentuojančios Arbitražo komisijoje vykstančią procedūrą, kaip nurodyta Procedūriniame akte Nr. 01 2011 PHLG-EnC. Pagrindiniai numatomų pakeitimų elementai yra šie:
            
            
                
            
            
               ·sudaryti sąlygas Komisijai ir kitoms susitariančiosioms šalims paskirti nuolatinius atstovus į Arbitražo komitetą, kuris sulaukęs prašymų būtų pasirengęs greitai pradėti arbitražą; 
            
            
               ·suteikti Arbitražo komitetui galimybę vykdyti savo funkcijas, jei kai kurie atstovai nebuvo paskirti laiku; 
            
            
               ·įgalioti Arbitražo komitetą atsisakyti patvirtinti susitarimą, jei toks susitarimas turi finansinių pasekmių Energijos bendrijos biudžetui, kurios akivaizdžiai nesuderinamos su patikimo finansų valdymo principu; taip pat 
            
            
               ·suteikti Arbitražo komitetui galimybę teikti rekomendacijas Energijos bendrijos sekretoriatui ir atitinkamai informuoti Ministrų tarybą, jei arbitražo proceso metu nustatoma, kad Energijos bendrijos sekretoriatas turi struktūrinių trūkumų.
            
            
               Siekdama veiksmingumo ir atsižvelgdama į tai, kad Nuolatinė aukšto lygio grupė priims pasiūlymą iš dalies pakeisti Procedūrinį aktą Nr. 01/2011 PHLG-EnC, Komisija paskyrė Manuel Kellerbauer Europos Komisijai atstovaujančiu Arbitražo komiteto nuolatiniu nariu, o Lars Albath – Europos Komisijai atstovaujančiu Arbitražo komiteto nuolatiniu pakaitiniu nariu. Šie du Komisijos pareigūnai turi tinkamos patirties savo funkcijoms atlikti ir nėra pagrįstų abejonių dėl jų nešališkumo ar nepriklausomumo. Jie veiktų visiškai nepriklausomai ir jiems, kaip Arbitražo komiteto nariams, nebūtų taikomi jokie nurodymai.
            
            
               Šiuo pagrindu Europos Sąjungos vardu Nuolatinėje aukšto lygio grupėje turėtų būti laikomasi tokios pozicijos: patvirtinti Nuolatinės aukšto lygio grupės Procedūrinio akto, kuriuo iš dalies keičiamas 2011 m. kovo 23 d. Energijos bendrijos Nuolatinės aukšto lygio grupės Procedūrinis aktas Nr. 01/2011 PHLG-EnC, kuriuo nustatomos taisyklės, reglamentuojančios Energijos bendrijos tarnybos nuostatų 14 straipsnyje numatytą darbuotojų arbitražo procedūrą, projektą. Neesminiams Nuolatinės aukšto lygio grupės sprendimo projekto pakeitimams gali būti pritarta, atsižvelgus į Energijos bendrijos susitariančiųjų šalių arba Energijos bendrijos sekretoriato prieš arba per Nuolatinės aukšto lygio grupės posėdį pateiktus komentarus.
            
            
               Taryba, atsižvelgdama į tai, kad Nuolatinė aukšto lygio grupė priims pasiūlymą iš dalies pakeisti Procedūrinį aktą Nr. 01/2011 PHLG-EnC, taip pat turėtų patvirtinti Europos Komisijos Arbitražo komiteto nuolatiniu ir nuolatiniu pakaitiniu nariais paskirtus du Komisijos pareigūnus atstovaujančius Europos Komisijai. 
            
            
            
               4.Teisinis pagrindas
            
            
            
               4.1.Procedūrinis teisinis pagrindas
            
            
               4.1.1.Principai
            
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  9
               .
            
            
               4.1.2.Taikymas aptariamuoju atveju
            
         
         
            
               Ministrų taryba ir Nuolatinė aukšto lygio grupė yra susitarimu, t. y. Energijos bendrijos sutartimi, įsteigtos institucijos.
            
            
               Aktai, kuriuos turi priimti Ministrų taryba ir Nuolatinė aukšto lygio grupė, yra teisinę galią turintys aktai. Numatomi aktai bus privalomi pagal tarptautinę teisę, nes Energijos bendrijos sutarties 76 straipsnyje nustatyta, kad sprendimas yra teisiškai privalomas tiems, kuriems jis skirtas. 
            
            
               Numatomais aktais susitarimo institucinė struktūra nepapildoma ir nekeičiama.
            
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
            
               4.2.Materialinis teisinis pagrindas
            
            
               4.2.1.Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu priimama pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               4.2.2.Taikymas aptariamuoju atveju
            
            
               Pagrindinis numatomo akto tikslas ir turinys yra susiję su energetika.
            
            
               Todėl siūlomo sprendimo materialinis teisinis pagrindas yra SESV 194 straipsnis.
            
            
            
               4.3.Išvada
            
            
               Siūlomo sprendimo teisinis pagrindas turėtų būti SESV 194 straipsnis kartu su 218 straipsnio 9 dalimi.
            
            
               2020/0346 (NLE)
            
            
               Pasiūlymas
            
            
               TARYBOS SPRENDIMAS
            
            
               dėl pozicijos, kurios Europos Sąjungos vardu turi būti laikomasi Energijos bendrijos ministrų taryboje ir Energijos bendrijos nuolatinėje aukšto lygio grupėje (2020 m. gruodžio 16 ir 17 d., Tivatas, Juodkalnija)
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 194 straipsnį kartu su 218 straipsnio 9 dalimi,
            
         
         
            
               atsižvelgdami į Europos Komisijos pasiūlymą,
            
            
               kadangi:
            
            
               (1)2006 m. liepos 1 d. įsigaliojo Energijos bendrijos sutartis (toliau – Sutartis), kurią Sąjunga sudarė 2006 m. gegužės 29 d. Tarybos sprendimu 2006/500/EB
                  10
               ;
            
            
               (2)pagal Sutarties 47 ir 76 straipsnius Ministrų taryba gali priimti priemones, t. y. sprendimus arba rekomendacijas;
            
            
               (3)2020 m. gruodžio 17 d. įvyksiančiame 18-ajame posėdyje Ministrų taryba turi priimti šio sprendimo 1 priede išvardytus aktus;
            
            
               (4)2020 m. gruodžio 16 d. įvyksiančiame 59-ajame posėdyje Nuolatinė aukšto lygio grupė turi priimti šio sprendimo 2 priede nurodytą aktą;
            
            
               (5)tikslinga nustatyti poziciją, kurios Sąjungos vardu turi būti laikomasi Ministrų taryboje ir Nuolatinėje aukšto lygio grupėje, nes numatomi aktai turės teisinę galią Sąjungoje;
            
            
               (6)numatomų aktų tikslas – sudaryti palankesnes sąlygas siekti Sutarties tikslų ir palengvinti Energijos bendrijos sekretoriato Vienoje, kuris, be kita ko, teikia administracinę paramą Ministrų tarybai, veikimą,
            
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Pozicija, kurios 2020 m. gruodžio 17 d. Tivate (Juodkalnijoje) įvyksiančiame 18-ajame Ministrų tarybos posėdyje Sąjungos vardu turi būti laikomasi sprendžiant dėl klausimų, kuriems taikoma SESV 218 straipsnio 9 dalis, išdėstyta šio sprendimo 1 priede.
            
            
               2 straipsnis
            
            
               Pozicija, kurios 2020 m. gruodžio 16 d. Tivate (Juodkalnijoje) įvyksiančiame 59-ajame Nuolatinės aukšto lygio grupės posėdyje Sąjungos vardu turi būti laikomasi sprendžiant dėl klausimų, kuriems taikoma SESV 218 straipsnio 9 dalis, išdėstyta šio sprendimo 2 priede.
            
            
               3 straipsnis
            
            
               Šis sprendimas skirtas Komisijai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 198, 2006 7 20, p. 15.
               
               
                  
                     (2)
                  
                        D/2015/09/MC-EnC.
               
               
                  
                     (3)
                  
                        D/2015/09/MC-EnC
               
               
                  
                     (4)
                  
                        Procedūrinis aktas 2008/01/MC-EnC dėl Sutarties ginčų sprendimo tvarkos taisyklių, su pakeitimais, padarytais 2015 m. spalio 16 d. Procedūriniu aktu 2015/04/MC-EnC, kuriuo iš dalies keičiamas 2008 m. birželio 27 d. Procedūrinis aktas 2008/01/MC-EnC dėl Sutarties ginčų sprendimo tvarkos taisyklių.
               
               
                  
                     (5)
                  
                        2008 m. gegužės 22 d. sprendimo citiworks AG, C-439/06, ECLI:EU:C:2008:298, 44 punktas; 2008 m. spalio 9 d. sprendimo Sabatauskas and Others, C-239/07, ECLI:EU:C:2008:551, 33 punktas; 2016 m. rugsėjo 29 d. sprendimo Essent Belgium NV, C-492/14, ECLI:EU:C:2016:732, 76 punktas.
               
               
                  
                     (6)
                  
                        Direktyva 2009/72/EB, Direktyva 2009/73/EB, Reglamentas (EB) Nr. 714/2009 ir Reglamentas (EB) Nr. 715/2009.
               
               
                  
                     (7)
                  
                        2009 m. liepos 13 d. Europos Parlamento ir Tarybos direktyva 2009/73/EB dėl gamtinių dujų vidaus rinkos bendrųjų taisyklių, panaikinanti Direktyvą 2003/55/EB.
               
               
                  
                     (8)
                  
                        2009 m. liepos 13 d. Europos Parlamento ir Tarybos reglamentas (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantis Reglamentą (EB) Nr. 1775/2005.
               
               
                  
                     (9)
                  
                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai. 
               
               
                  
                     (10)
                  
                        OL L 198, 2006 7 20, p. 15.
               
            
      
    ---documentbreak--- 
      
         
               EUROPOS KOMISIJA
            Briuselis, 2020 11 26
            COM(2020) 781 final
            PRIEDAI
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Energijos bendrijos ministrų taryboje ir Energijos bendrijos nuolatinėje aukšto lygio grupėje (2020 m. gruodžio 16 ir 17 d., Tivatas, Juodkalnija)
            
               
         
         
            
               I PRIEDAS
            
            
            
               Ministrų tarybos
            
            
               1.Sprendimas 2020/…/MC-EnC dėl 2019 m. lapkričio 26 d. Komisijos Reglamento (ES) 2019/2146, kuriuo dėl metinės, mėnesinės ir trumpojo laikotarpio mėnesinės energetikos statistikos atnaujinimo iš dalies keičiamas Europos Parlamento ir Tarybos reglamentas (EB) Nr. 1999/2008 dėl energetikos statistikos, įgyvendinimo
            
            
               Europos Sąjungos vardu turėtų būti laikomasi tokios pozicijos: pagal 2020 m. lapkričio 26 d. Komisijos sprendimą (C(2020) 8439 final), kuriuo Energijos bendrijos ministrų tarybai pateikiamas Komisijos pasiūlymas, turėtų būti patvirtintas sprendimo projektas dėl Energijos bendrijos ministrų tarybos sprendimo dėl 2019 m. lapkričio 26 d. Komisijos Reglamento (ES) 2019/2146, kuriuo dėl metinės, mėnesinės ir trumpojo laikotarpio mėnesinės energetikos statistikos atnaujinimo iš dalies keičiamas Europos Parlamento ir Tarybos reglamentas (EB) Nr. 1999/2008 dėl energetikos statistikos, įgyvendinimo.   
            
            
               2.Sprendimas 2020/…/MC-EnC dėl 2019 m. gegužės 17 d. Komisijos įgyvendinimo reglamento (ES) 2019/803 dėl techninių reikalavimų, taikomų pagal Europos Parlamento ir Tarybos reglamentą (ES) 2016/1952 teikiamų Europos statistikos kokybės ataskaitų dėl gamtinių dujų ir elektros energijos kainų turiniui, įgyvendinimo.
            
            
               Europos Sąjungos vardu turėtų būti laikomasi tokios pozicijos: pagal 2020 m. lapkričio 26 d. Komisijos sprendimą (C(2020) 8439 final), kuriuo Energijos bendrijos ministrų tarybai pateikiamas Komisijos pasiūlymas, turėtų būti patvirtintas sprendimo projektas dėl Energijos bendrijos ministrų tarybos sprendimo dėl 2019 m. gegužės 17 d. Komisijos įgyvendinimo reglamento (ES) 2019/803 dėl techninių reikalavimų, taikomų pagal Europos Parlamento ir Tarybos reglamentą (ES) 2016/1952) teikiamų Europos statistikos kokybės ataskaitų dėl gamtinių dujų ir elektros energijos kainų turiniui, įgyvendinimo. 
            
            
               3.Sprendimas 2020/../MC-EnC dėl Energijos bendrijos intereso projektų sąrašo sudarymo.
            
            
               Europos Sąjungos vardu turėtų būti laikomasi tokios pozicijos: patvirtinti šio priedo papildyme pateiktą sprendimo projektą. 
            
            
            
               4.SPRENDIMAI PAGAL ENERGIJOS BENDRIJOS SUTARTIES 91 STRAIPSNIO 1 DALĮ, KURIAIS NUSTATOMAS ENERGIJOS BENDRIJOS SUTARTIES PAŽEIDIMAS ŠIOSE BYLOSE: 
            
            
               Europos Sąjungos vardu turėtų būti laikomasi tokios pozicijos: patvirtinti sprendimo projektą pagal Energijos bendrijos sutarties 91 straipsnio 1 dalį, kuriuo nustatomas pažeidimas: 
            
            
               (a)byloje ECS-13/17 (Serbija) su sąlyga, kad Energijos bendrijos patariamasis komitetas laiku, t. y. iki Ministrų tarybos posėdžio, pateiks nuomonę, kuria patvirtinamos Energijos bendrijos sekretoriato išvados ir iš pagrįsto prašymo 71 punkto bus pašalintas obiter dictum;  
            
            
               (b)byloje ECS-10/18 (Bosnija ir Hercegovina), kai Energijos bendrijos patariamasis komitetas po 2020 m. gruodžio 9 d. klausymo pateiks nuomonę, kuria patvirtins Energijos bendrijos sekretoriato išvadas ir kurioje bus atsižvelgta į naujus pokyčius byloje.
            
            
               5.SPRENDIMAI PAGAL ENERGIJOS BENDRIJOS SUTARTIES 92 STRAIPSNIO 1 DALĮ DĖL PRIEMONIŲ PRIĖMIMO REAGUOJANT Į ŠIURKŠČIUS IR NUOLATINIUS ENERGIJOS BENDRIJOS SUTARTIES PAŽEIDIMUS BOSNIJOS IR HERCEGOVINOS BYLOSE ECS-8/11S, ECS-2/13S IR ECS-6/16S; UKRAINOS BYLOJE ECS-1/18S IR SERBIJOS BYLOJE ECS-10/17S.
            
            
               Europos Sąjungos vardu turėtų būti laikomasi tokios pozicijos: sprendimų pagal EBS 92 straipsnio 1 dalį dėl Bosnijos ir Hercegovinos bylose ECS-2/13S ir ECS-6/16S projektai turi būti patvirtinti. Dėl Bosnijos ir Hercegovinos bylos ECS-8/11S Europos Sąjungos vardu Ministrų taryboje turi būti laikomasi tokios pozicijos: turėtų būti patvirtintas sprendimo projektas, išskyrus priemones, nustatytas Sprendimo 2016/16/MC-EnC 3 straipsnio 1 dalyje, kurių pratęsimas neturėtų būti patvirtintas. 
            
            
               Europos Sąjungos vardu Ministrų taryboje dėl Ukrainos byloje ECS-1/18S turi būti laikomasi tokios pozicijos: Ministrų tarybos sprendimas, kuriuo nustatomas šiurkštus ir nuolatinis pažeidimas, turėtų būti patvirtintas su sąlyga, kad terminas, iki kurio Ukraina turi pranešti Ministrų tarybai apie pažeidimą ir jį ištaisyti būtų 2021 m. Ministrų tarybos posėdžio diena. 
            
            
               Europos Sąjungos vardu Ministrų taryboje turėtų būti laikomasi tokios pozicijos: sprendimas, kuriuo pagal Energijos bendrijos sutarties 92 straipsnio 1 dalį dėl Serbijos byloje ECS-10/17S nustatomas šiurkštus ir nuolatinis pažeidimas, turi būti patvirtintas. 
            
            
               6.Patariamojo komiteto narių skyrimas pagal Procedūrinio akto 2008/01/MC-EnC dėl ginčų sprendimo tvarkos taisyklių 32 straipsnio 3 dalį, su pakeitimais, padarytais Procedūriniu aktu 2015/04/MC-EnC.
            
         
         
            
               Europos Sąjungos vardu turėtų būti laikomasi tokios pozicijos: pritarti siūlomų narių skyrimui.
            
            
               I PRIEDO PAPILDYMAS
            
            
               Sprendimas 2020/.../MC-EnC dėl Energijos bendrijos intereso projektų sąrašo (toliau – Energijos bendrijos sąrašas) sudarymo
            
            
            
            
               ENERGIJOS BENDRIJOS MINISTRŲ TARYBA,
            
            
            
               atsižvelgdama į Energijos bendrijos sutartį (toliau – Sutartis), ypač į jos 2, 26, 27 ir 82 straipsnius,
            
            
            
               atsižvelgdama į Energijos bendrijos ministrų tarybos sprendimą D/2015/09/MC-EnC dėl Europos Parlamento ir Tarybos reglamento (ES) Nr. 347/2013 dėl transeuropinės energetikos infrastruktūros gairių įgyvendinimo, ypač į šio Energijos bendrijoje priimto reglamento 3 straipsnio 4 dalį,
            
            
            
               atsižvelgdama į Energijos bendrijos sekretoriato pasiūlymą,
            
            
            
               kadangi:
            
            
            
               (1)
                     2015 m. spalio 16 d. Energijos bendrijos ministrų taryba priėmė Sprendimą
                  1
                dėl Europos Parlamento ir Tarybos reglamento (ES) Nr. 347/2013 dėl transeuropinės energetikos infrastruktūros gairių įgyvendinimo;
            
            
            
               (2)
                     remiantis Sutarties 82 straipsniu, priemones turi pasiūlyti viena iš šalių arba sekretoriatas; 
            
            
            
               (3)
                     grupės įvertino projektus, kuriuos pasiūlyta įtraukti į Energijos bendrijos intereso projektų sąrašą, ir jie atitinka reglamente nustatytus kriterijus;
            
         
         
            
            
               (4)
                     grupių posėdžiuose techniniu lygiu susitarta dėl preliminaraus Energijos bendrijos intereso projektų sąrašo projekto. Energijos bendrijos reguliavimo valdybai pateikus teigiamą nuomonę dėl nuoseklaus vertinimo kriterijų taikymo ir sąnaudų ir naudos analizės, siūlomas sąrašas buvo aptartas 2020 m. liepos 16 d. įvykusiame 56-ajame Energijos bendrijos nuolatinės aukšto lygio grupės posėdyje, šį sprendimą Nuolatinė aukšto lygio grupė baigė svarstyti ir patvirtino šiuo tikslu veikdama kaip sprendimus priimanti institucija;
            
            
            
               (5)
                     dėl projektų, kuriuos pasiūlyta įtraukti į Energijos bendrijos sąrašą, konsultuotasi su atitinkamiems suinteresuotiesiems subjektams, įskaitant gamintojus, skirstomųjų tinklų operatorius ir tiekėjus, atstovaujančiomis organizacijomis ir vartotojų bei aplinkos apsaugos organizacijomis;
            
            
            
               (6)
                     Energijos bendrijos intereso projektų sąrašo įtraukimas nedaro poveikio atitinkamo aplinkosaugos vertinimo ir leidimo išdavimo procedūros rezultatams. Pagal priimto reglamento 5 straipsnio 8 dalį projektas, kuris neatitinka Energijos bendrijos teisės, gali būti pašalintas iš Energijos bendrijos sąrašo. Energijos bendrijos intereso projektų įgyvendinimas, įskaitant jų atitiktį atitinkamiems Energijos bendrijos teisės aktams, turėtų būti stebimas pagal reglamento 5 straipsnį;
            
            
            
               (7)
                     remiantis priimto reglamento 3 straipsnio 4 dalies antra pastraipa, Energijos bendrijos sąrašas sudaromas kas dvejus metus priimant sprendimą pagal Sutarties III antraštinę dalį,
            
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
                
                  Energijos bendrijos intereso projektų sąrašas išdėstytas šio sprendimo priede.
            
            
            
               2 straipsnis
            
            
            
               Šis sprendimas įsigalioja jo priėmimo dieną.
            
            
            
               Šis sprendimas skirtas Energijos bendrijos susitariančiosioms šalims.
            
            
            
         
         
            
            
            
               Priimta Tivate, 2020 m. ...  d.
            
            
            
            
               Pirmininkaujančios valstybės vardu
            
            
            
            
            
            
            
            
            
               AIŠKINAMASIS MEMORANDUMAS
            
            
            
            
               1. Įvadas
            
            
            
               2015 m. spalio 16 d. Energijos bendrijos ministrų taryba priėmė Sprendimą dėl Europos Parlamento ir Tarybos reglamento (ES) Nr. 347/2013 dėl transeuropinės energetikos infrastruktūros gairių
                  2
                įgyvendinimo. Šios priemonės tikslas – sukurti susitariančiųjų šalių ir susitariančiųjų šalių bei ES valstybių narių prioritetų suteikimo pagrindiniams energetikos infrastruktūros projektams teisinę bazę.
            
            
         
         
            
               Energijos bendrijoje priimtos redakcijos Reglamente (ES) Nr. 347/2013 nustatyta išsami susitariančiųjų šalių leidimų išdavimo, reguliavimo ir sąnaudų paskirstymo procedūrų supaprastinimo sistema. Jame taip pat įtvirtintas reikalavimas Ministrų tarybos sprendimu pagal Energijos bendrijos sutarties III antraštinę dalį nustatyti tam tikrus kriterijus atitinkančių prioritetinių infrastruktūros projektų – Energijos bendrijos intereso projektų – sąrašą. Pagrindinių Reglamento nuostatų perkėlimo į nacionalinę teisę terminas ir pirmojo Energijos bendrijos intereso projektų sąrašo sudarymo terminas buvo 2016 m. gruodžio 31 d. Šis sąrašas atnaujinamas kas dvejus metus.
            
            
               Atsižvelgiant į Energijos bendrijoje priimtos redakcijos Reglamento (ES) Nr. 347/2013 nuostatose įtvirtintą reikalavimą, buvo įsteigtos dvi darbo grupės Energijos bendrijos intereso projektų sąrašui parengti. Dėl projektų vykdytojų pateiktų projektų buvo konsultuojamasi 2020 m. kovo 30 d. Energijos bendrijos sekretoriato surengtose viešose konsultacijose. 2020 metais įvertinta, ar projektai atitinka Energijos bendrijos intereso projektui keliamus reikalavimus. Atlikus kiekvieno projekto sąnaudų ir naudos analizę, sudaryta jų eilė pagal konkrečius balus, kurie jiems skirti atsižvelgiant į tai, kaip projektai atitiko kriterijus. Proceso pabaigoje bendru sutarimu sprendimus priimančiai institucijai – Nuolatinei aukšto lygio grupei – buvo pateiktas preliminaraus Energijos bendrijos intereso projektų sąrašo projekto pasiūlymas, kuris buvo patvirtintas 2020 m. liepos 16 d. 2020 m. liepos 28 d. Energijos bendrijos reguliavimo valdyba pateikė teigiamą nuomonę, o 2020 m. gruodžio 17 d. galutiniam Energijos bendrijos intereso projektų sąrašui turi pritarti Ministrų taryba.
            
            
               Pasibaigus pirmiau aprašytam sprendimų priėmimo procesui, sudaromas priedas kartu su jame išdėstytu atitinkamu projektų sąrašu. 
            
            
            
               2. Pasiūlymo teisinis pagrindas
            
            
               Remiantis Energijos bendrijos sutarties 82 straipsniu, vienai iš šalių arba sekretoriatui pasiūlius, Ministrų taryba imasi priemonių pagal III antraštinę dalį. 
            
            
               Pagal Sprendimo 7 straipsnio 5 dalies a punktą Ministrų taryba Energijos bendrijos intereso projektų sąrašą sudaro priimdama sprendimą pagal Sutarties III antraštinę dalį. 
            
            
               Sekretoriatas pateikia priede pateiktą siūlomą Energijos bendrijos intereso projektų sąrašą Elektros energijos grupės ir, atitinkamai, Dujų ir naftos grupės iniciatyva ir suderinęs su Europos Komisijos tarnybomis. Jei sekretoriatui pranešama apie kokius nors susirūpinimą keliančius klausimus, susijusius su Energijos bendrijos intereso projekto atitiktimi Energijos bendrijos teisei, ir atsižvelgiant į tai, kas pranešama, pagal Europos Parlamento ir Tarybos reglamento (ES) Nr. 347/2013 dėl transeuropinės energetikos infrastruktūros gairių, įtrauktų į Energijos bendrijos teisės aktus, 5 straipsnio 8 dalį jis gali pasiūlyti Ministrų tarybai išbraukti projektą iš sąrašo.
            
            
            
               PRIEDAS
            
            
               Energijos bendrijos intereso projektų sąrašas elektros energijos srityje
            
            
            
            
                     
                        EL_01
                     
                  
                  
                     
                        Balkanų koridorius
                     
                  
               
                     
                        a
                     
                  
                  
                     
                        Nauja 400 kV oro linija tarp pastočių „Kragujevacas 2“ (Serbija) ir „Kralevas 3“ (Serbija) ir įtampos lygio didinimas iki 400 kV pastotėje „Kralevas 3“ (Serbija). 
                     
                  
               
                     
                        b
                     
                  
                  
                     
                        Nauja dvigrandė 400 kV oro linija tarp pastočių „Obrenovacas“ (Serbija) ir „Bajina Bašta“ (Serbija) ir įtampos didinimas iki 400 kV pastotėje „Bajina Bašta“ (Serbija). 
                     
                  
               
                     
                        c
                     
                  
                  
                     
                        Nauja 400 kV jungiamoji linija tarp pastočių „Bajina Bašta“ (Serbija), „Višegradas“ (Bosnija ir Hercegovina) ir „Plevlia“ (Juodkalnija). 
                     
                  
               
            
               Energijos bendrijos intereso projektų sąrašas dujų srityje
            
            
            
                     
                  
                  
                     
                        Projekto pavadinimas
                     
                  
                  
                     
                        Grupė
                     
                  
               
                     
                        Gas_13
                     
                  
                  
                     
                        Dujotiekis tarp Albanijos ir Kosovo
                           3* (ALKOGAP)
                     
                  
                  
                     
                        Dujų tiekimo Kosove konkuruojančių projektų grupė 
                     
                  
               
                     
                        Gas_26
                     
                  
                  
                     
                        Jungiamoji linija tarp Šiaurės Makedonijos ir Kosovo 
                     
                  
                  
                     
                        Dujų tiekimo Kosove konkuruojančių projektų grupė 
                     
                  
               
                     
                        Gas_11
                     
                  
                  
                     
                        Jungiamoji linija tarp Serbijos ir Šiaurės Makedonijos 
                     
                  
                  
                     
                        Dujų tiekimo Šiaurės Makedonijoje konkuruojančių projektų grupė
                     
                  
               
                     
                        Gas_09
                     
                  
                  
                     
                        Jungiamoji linija tarp Bulgarijos ir Serbijos (BIP), konkuruojanti su „TurkStream“ plėtra Serbijoje („Gastrans“ projektas)
                     
                  
                  
                     
                        Netaikoma
                     
                  
               
            
               Energijos bendrijos intereso projektų sąrašas naftos srityje
            
         
         
            
            
                     
                        Oil_01
                              
                     
                  
                  
                     
                        Naftotiekis tarp Ukrainos ir Lenkijos (Brodai–Adamovas)
                     
                  
               
            
            
               II PRIEDAS
            
            
            
               NUOLATINĖ AUKŠTO LYGIO GRUPĖ
            
            
               Procedūrinis aktas 2020/…/phlg-enc, kuriuo iš dalies keičiamas Energijos bendrijos nuolatinės aukšto lygio grupės Procedūrinis aktas Nr. 01/2011 PHLG-EnC, kuriuo nustatomos taisyklės, reglamentuojančios tarnybos nuostatų 14 straipsnyje nustatytą darbuotojų arbitražo procedūrą
            
            
               Europos Sąjungos vardu turėtų būti laikomasi tokios pozicijos: pagal 2020 m. lapkričio 26 d. Komisijos sprendimą (C(2020) 8437 final), kuriuo Energijos bendrijos aukšto lygio grupei pateikiamas Komisijos pasiūlymas, turėtų būti patvirtintas procedūrinio akto projektas dėl Energijos bendrijos aukšto lygio grupės procedūrinio akto, kuriuo iš dalies keičiamas Energijos bendrijos aukšto lygio grupės 2011 m. kovo 23 d. Procedūrinis aktas Nr. 01/2011, kuriuo nustatomos taisyklės, reglamentuojančios Energijos bendrijos tarnybos nuostatų 14 straipsnyje nustatytą darbuotojų arbitražo procedūrą. 
            
            
               Neesminiams procedūrinio akto projekto pakeitimams gali būti pritarta atsižvelgus į Energijos bendrijos susitariančiųjų šalių arba Energijos bendrijos sekretoriato prieš arba per Nuolatinės aukšto lygio grupės posėdį pateiktus komentarus. 
            
            
               Atsižvelgdama į šias aplinkybes ir jei Nuolatinė aukšto lygio grupė priims pasiūlytą Procedūrinio akto Nr. 01/2011 PHLG-EnC dalinį pakeitimą, Taryba patvirtina Manuel Kellerbauer paskyrimą Europos Komisijai atstovaujančiu Arbitražo komiteto nuolatiniu nariu, o Lars Albath – Europos Komisijai atstovaujančiu Arbitražo komiteto nuolatiniu pakaitiniu nariu. 
            
            
         
         
            
                  
                     (1)
                  
                        Sprendimas D/2015/09/MC-EnC.
               
               
                  
                     (2)
                  
                        D/2015/09/MC-EnC.
               
               
                  
                     (3)
                  
                  
                     *Šis pavadinimas nekeičia pozicijų dėl statuso ir atitinka JT ST rezoliuciją 1244 (1999 m.) bei Tarptautinio Teisingumo Teismo nuomonę dėl Kosovo nepriklausomybės deklaracijos.